b'\n_START_ARTICLE_\nInkvilinizem\n_START_PARAGRAPH_\nInkvilin\xc3\xadzem (iz latinske besede inquilinus - stanovalec) je prostorsko so\xc5\xbeitje (simbioza) dveh vrstno razli\xc4\x8dnih organizmov, pri \xc4\x8demer je samo en organizem odvisen od drugega, vendar mu ne \xc5\xa1koduje, in je tip priskledni\xc5\xa1tva oz. komenzalizma. Odnos omogo\xc4\x8di inkvilinu, da poskrbi za zarod in ohranitev vrste._NEWLINE_Primeri tega so npr. migetalkarji iz dru\xc5\xbeine Vorticellidae, ki so pritrjeni na vodne bolhe iz dru\xc5\xbeine Daphnia, ter razne \xc5\xbeu\xc5\xbeelke, ki \xc5\xbeivijo v domovih glodavcev in se hranijo z ostanki hrane, glivami itd._NEWLINE_Najbolj raznoliki inkvilinisti\xc4\x8dni odnosi so prisotni v asociaciji z gnezdi oz. kolonijami socialnih \xc5\xbeu\xc5\xbeelk, \xc5\xa1e posebej z mravljami in termiti, pri \xc4\x8demer lahko ena kolonija vzdr\xc5\xbeuje ve\xc4\x8d deset razli\xc4\x8dnih inkvilinov. Primer tega so torej inkvilinisti\xc4\x8dne vrste mravelj, ki so sicer socialni paraziti, tj. v \xc5\xa1ir\xc5\xa1em smislu tip parazitov, ki izkori\xc5\xa1\xc4\x8dajo interakcije socialnih organizmov. Zaradi tega je izvor tovrstnih inkvilinov \xc5\xa1e vedno predmet razprav, in sicer naj bi se po interspecifi\xc4\x8dni hipotezi razvili iz nezajedavskih vrst v inkviline drugih nezajedavskih vrst, po intraspecifi\xc4\x8dni hipotezi pa naj bi \xc5\xa1lo za proces speciacije._NEWLINE_Inkvilinizem je prisoten tudi pri vodnih nevreten\xc4\x8darjih, ki deloma ali v celoti pre\xc5\xbeivijo v fitotelmah dolo\xc4\x8denih rastlin, kot so Wyeomyia smithii, Metriocnemus knabi\xe2\x80\x8e in Habrotrocha rosa\xe2\x80\x8e, ki prebivajo v kritosemenkah vrste Sarracenia purpurea._NEWLINE_\xc4\x8ce pride zaradi inkvilinov do motenj presnove (metabolizma) gostitelja, lahko postane inkvilin zajedavec (parazit).'